Richard Grenell on sanonut haluavansa tukea Euroopan konservatiivisia voimia. Hän on myös arvostellut Saksan edellistä hallitusta.

Yhdysvaltain uusi Saksan-suurlähettiläs Richard Grenell herättää vastalauseita jo ennen kuin hän on ehtinyt asettua virkaansa.

Ennen lähtöään Saksaan Grenell antoi haastattelun äärioikeistolaiselle Breitbart-uutissivustolle (siirryt toiseen palveluun). Haastattelussa hän kertoi haluavansa voimistaa Euroopan oikeistoa ja arvosteli Saksan aikaisempia hallituksia sekä liittokansleri Angela Merkeliä päätöksistä, jotka Grenellin mielestä olivat pahoja virheitä.

Grenell oli analysoinut Euroopan eri maiden oikeiston hyviä vaalituloksia siten, että "Donald Trumpin voitto on osoittanut kansalle, ettei se enää hyväksy sitä, että [Euroopan] poliittinen eliitti päättää, kuka saa voittaa ja kuka olla ehdolla".

Grenell on huomenna keskiviikkona menossa ensimmäisen kerran Saksan ulkoministeriön vieraaksi. Saksalaiset poliitikot ohjeistavat ulkoministeriön väkeä kertomaan suurlähettiläälle diplomatian alkeista. Monet ovat valmiit tiukempiinkin toimiin.

Vasemmistopuolue Linken liittopäiväryhmän johtaja Sarah Wagenknecht vaatii Grenellin karkottamista.

– Jos, kuten Amerikan suurlähettiläs Richard Grenell väittää, että ylimystö päättää, kuka Eurooppaa hallitsee, ei voi toimia Saksassa diplomaattina, Wagenknecht muotoili.

– Jos liittohallitus ottaa maamme itsenäisyyden vakavasti, Grenelliä ei pitäisi kutsua kahvikekkereille, vaan karkottaa välittömästi, Wagenknecht jatkoi.

"Puolueellinen diplomaatti"

Myös Saksan sosiaalidemokraattien entinen puheenjohtaja Martin Schulz sanoi olevansa sanaton Grenellin puheet kuultuaan. Schulzin kommenteista kertoo muiden muassa Frankfurter Allgemeine -lehti (siirryt toiseen palveluun).

– Sen sijaan, että olisi asemamaassaan puolueeton, hän ilmoittaa olevansa poliittisen liikkeen edustaja.

Myös konservatiivien riveistä kuuluu kritiikkiä Grenelliä kohtaan. Kristillisdemokraattisen CDU-puolueen europarlamenttiryhmän Yhdysvaltain suhteista vastaava henkilö Elmar Brok muistuttaa Grenellille tiukkaan sävyyn, ettei tämän kannattamat ryhmät ole ongelmattomia.

– Euroopan oikeistopuolueet, joita Grenell haluaa aktiivisesti tukea, ovat antiamerikkalaisia, tekevät yhteistyötä Venäjän presidentin Putinin kanssa, saavat Venäjältä rahaa ja haluavat lakkauttaa Venäjää vastaan asetetut pakotteet, Brok toteaa Die Welt -lehdessä (siirryt toiseen palveluun).

Grenelliä luonnehdittiin Breitbartin uutisessa presidentti Trumpin "oikeaksi kädeksi". Samassa artikkelissa Grenell kertoi ihailevansa Itävallan nuorta, konservatiivista liittokansleria Sebastian Kurzia.

Uutista täsmennetty 5.6. klo 12.15. Muutettu Sebastian Kurzin luonnehdinta "konservatiiviksi", poistettu "äärioikeistolainen".